પંચાત કરવી એ પણ એક કળા છે. જે વાત હસ્તરેખામાં કે કુંડળીમાં ના હોય, એ એમના ભેજામાં હોય! આ બધી ભગવત વ્યવસ્થા છે. મારો બનાવેલો માણસ પૃથ્વી ઉપર જઈને શું ધંધા કરે છે, એ જાણવા માટે ભગવાને જ આવા જાણભેદુને ગામે ગામ ઠાલવેલા, એટલે તો એ આપણને ગમે ત્યાં અડફટમાં આવે. માત્ર કલાકાર કે ભગવાન જ ધરતી ઉપર થોડાં અવતરે છે? આવા ફટીચર પણ ટપકે. અને તે પણ એક પર એક ફ્રી ની માત્રામાં. જેમ ભગવાન સર્વવ્યાપી, એમ આ કોડા પણ સર્વવ્યાપી, પછી એ પુરુષ હોય કે સ્ત્રી. એમાં કોઈ જાતિ ભેદભાવ નહીં. જેમ એક પણ ગામ હનુમાનજીની દેરી વગરનું ના હોય, એમ એક પણ ગામ એવું જોવા નહીં મળે કે, જ્યાં કોઈ ‘પંચાતિયા’ ની પેદાશ ના હોય! કદાચ.. ઓછાવતા કેરેટનો હોય, પણ હોય તો ખરો જ.